聞虜亂有感
作者：陸游
朝代：宋

paragraphs: 前年從軍南山南，夜出馳獵常半酣。
玄熊蒼兕積如阜，赤手曵虎毛毿毿。
有時登高望鄠社，悲歌仰天泪如雨。
頭顱自揣已可知，一死猶思報明主。
近聞索虜自相殘，秋風撫劍泪汍瀾。
雒陽八陵那忍說，玉座塵昏松柏寒。
儒冠忽忽垂五十，急裝何由穿袴褶。
羞爲老驥伏櫪悲，寜作枯魚過河泣。